Avioliiton avaamista myös mies- ja naispareille vastustavat henkilöt kokevat homoseksuaalit uhaksi avioliittoinstituutiolle, vihjaa Kalifornian yliopistossa tehty tutkimus. Pelon taustalla on käsitys, että homoseksuaalit ovat parisuhteissaan heteroita uskottomampia.

”Monet samaa sukupuolta olevien avioliittoja vastustavista suhtautuvat satunnaisiin seksisuhteisiin vaivaantuneesti ja kokevat irtoseksisuhteet uhkaaviksi”, selittää tutkimusta tehnyt jatko-opiskelija David Pinsof tutkimustiedotteessa.

Asiaa tutkittiin kaksiosaisella kokeella, johon osallistui runsaat tuhat ihmistä, puolet naisia ja puolet miehiä. Heistä 27 prosenttia ilmoitti vastustavansa samaa sukupuolta olevien pariskuntien avioliittoja.

Sisältö jatkuu mainoksen jälkeen

Kokeen ensimmäisessä osassa tutkittaville näytettiin tietokoneen ruudulta homo- ja heteropariskuntien kuvia sekä erilaisia yksiavioisuuteen ja irtosuhteisiin liittyviä sanoja.

Sisältö jatkuu mainoksen alla

Ensin koehenkilöitä pyydettiin painamaan nappia aina, kun he näkivät joko homoparin tai jonkin irtosuhteisiin liittyvän sanan, kuten yhden illan juttu tai seksisuhde. Seuraavalla kierroksella heitä pyydettiin painamaan nappia nähdessään homoparin tai yksiavioisuuteen liittyvän sanan, kuten uskollinen tai rakastava.

Tutkijat mittasivat muutoksia tutkittavien reaktioajoissa kierrosten välillä.

”Jos on vaikeuksia purkaa homouden ja irtosuhteiden väliset mielleyhtymät, vastausaika pitenee, kun homous ja yksiavioisuus liitetään tehtävässä toisiinsa”, selittää tutkimusta ohjannut psykologian ja viestinnän professori Martie Haselton tiedotteessa.

Tutkimuksen toisessa osassa koehenkilöitä pyydettiin kertomaan mielipiteitään erilaisista homojen avio-oikeuteen ja omaan seksuaalikäyttäytymiseen liittyvistä väittämistä, jotta heidän avioliittokäsityksensä saatiin selville.

Saadut vastaukset olivat vahvasti linjassa reaktioaikaa mitanneen koeosion kanssa: mitä vahvemmin koehenkilö liitti homoparit ja irtosuhteet toisiinsa, sitä varmemmin hän vastusti myös heidän avioliittojaan.

Selvisi, että sukupuolineutraalin avioliiton vastustajat olivat koehenkilöistä muutenkin seksuaalisesti konservatiivisimpia. He muun muassa eivät useinkaan hyväksyneet seksiä ilman rakkautta tai uskoneet, että itse pystyisivät nauttimaan irtosuhteista.

Nämä henkilöt olivat itse usein avioituneet nuorena, saaneet paljon lapsia ja noudattaneet perinteisiä sukupuolirooleja, joissa miehet tienaavat elannon ja naiset toimivat kotirouvina.

”Irtosuhteet voivat olla näistä ihmisistä uhkaavia, koska se tuo kumppaneille enemmän kiusauksia pettää toisiaan”, Pinsof päättelee. ”Toisaalta irtosuhteet eivät ole niin suuri uhka ihmisille, jotka hyväksyvät naisten suuremman taloudellisen itsenäisyyden, avioitumisen myöhemmällä iällä ja seksin harrastamisen useampien kumppaneiden kanssa, koska naiset eivät ole riippuvaisia miehen taloudellisesta tuesta.”

Tutkimus vihjaa, että kokemus homojen ja lesbojen avioliitto-oikeuden koko avioliittoinstituutiota murentavasta vaikutuksesta voi liittyä juuri mielikuviin homoseksuaalien kevytkenkäisyydestä.

”Samaa sukupuolta olevien avioliittojen vastustaminen voi olla strategia ihmisille, jotka haluavat suojella omia ja oman yhteisönsä avioliittoja ja jotka pelkäävät, että avioliiton määritelmän muuttaminen voi uhata heidän elämäntapaansa”, Pinsof tulkitsee.

Tutkimuksen julkaisi Psycholocigal Science.